Kalna dārzs
Kalna dārzs ir pilskalns, kas atrodas Kurzemē, Dundagas novada Dundagas pagasta Dundagā, Dundagas dīķa pussalā pie Dundagas pils. Dzirnavezera pretējā krastā atrodas Dundagas pilskalns. Kalna dārzs ir valsts nozīmes kultūras piemineklis. Pilskalna taisnstūrveida plakuma izmērs — 35—55 x 70 metri. Pilskalna datējums — vēlais dzelzs laikmets/viduslaiki. Kā nocietinājumu to jau 1809. gadā aprakstīja Ulrihs fon Šlipenbahs. 1943. gadā Pēteris Stepiņš rakstīja, ka Kalna dārzu ierīkoja vācieši pirms Dundagas pils uzcelšanas, kura rakstos minēta 1318. gadā. 1981. gadā šeit izrakumus veica Ēvalds Mugurēvičs.